પણ અત્યારે તો સ્પર્શ માટે આયુષીનો મેસેજ જ વધારે જરૂરી હતો.એના પાછળનાં કારણો કંઈક આવા હતા: [સ્પર્શ અને આયુષી આમ તો સ્કૂલમાં જોડે હતાં,પણ સ્કૂલ ફ્રેન્ડ્સ તો નહીં,કેમ કે ફ્રેન્ડ્સ જેવું સ્કૂલના સમયમાં એમની વચ્ચે કઈ જ બન્યું ન હતું.એ વખતે આયુષી સ્પર્શનો ક્રશ હતી એટલું જ એ સિવાય કઈ જ નહીં.સ્કૂલ પૂરી થઈ અને કોલેજો અલગ થઈ એટલે ફેસબુક ફ્રેન્ડ બન્યા,કોલેજની પેલ્લી એન્યુઅલ ઈવેન્ટના થોડા જ સમય પૂર્વે ફેસબુક પર ચેટિંગ વધી, સ્પર્શે એન્યુઅલ ઈવેન્ટમાં આવવાનો ઈચ્છારૂપી પ્રસ્તાવ રજૂ કર્યો પણ ‘જોઉં થી શરૂ થયેલા પ્રત્તયુત્તરો અંતે તો નકારાત્મક જ રહ્યા,એ પછી થોડીઘણી માથાકૂટ પછી નંબરની આપ-લે થઈ એટલે વોટ્સએપ પર ચેટિંગની શરૂઆત થઈ એકબીજાના રહસ્યો ધીમે ધીમે ખુલવા લાગ્યા એટલે વોટ્સએપ ચેટિંગ રોજની દિનચર્યા બની ગઈ.પછી તો બર્થ-ડે નાના-મોટા સરપ્રાઈઝ અને એક-બે મુલાકાતોથી એમની મિત્રતાએ મંદ ગતિ પકડી હતી પણ મુલાકાતના કેટલાક અનિચ્છનીય અનુભવો બંનેના વિચારો અને અપેક્ષાના મતભેદોને દૂર તો ના જ કરી શક્યા,પણ કદાચ એને વધારવામાં અગત્યનો ભાગ ભજવી ગયા.આ બધા છતાં પણ એકબીજાની અંગત વાતો શેર કરી શકાય એટલા સારા મિત્રો તો એ બની જ ગયા હતાં,એવામાં જ આયુષીના કોલેજના ડે-સેલિબ્રેશનમાં એને બે પ્રપોઝલ મળ્યા,આ બધાની જાણ સ્પર્શને હતી જ છતાં એના પોતાની ક્રશ સાથે થયેલી મિત્રતાને આગળ વધારવાના અથાક પ્રયત્નો ચાલુ જ હતાં,પણ કદાચ આ જ હતો એમની સ્ટોરીનો વણમાંગ્યો વળાંક,પછી પણ એમની વચ્ચે બનેલી સાવ અનિચ્છનીય બાબત માટે તો સ્પર્શના સ્વભાવ,સમય કે અન્ય બાહ્ય પરિબળો કોને જવાબદાર ગણવા એ નક્કી કરવું પણ અઘરું બની ગયું હતું.એટલામાં જ સ્પર્શની કોલેજની એની બીજી એન્યુઅલ ઈવેન્ટ નજીક આવી ગઈ,આ વખતે પણ સ્પર્શની ઈચ્છા આયુષી આવે એવી જ હતી,મોટો ફરક એ હતો કે આ વખતે આયુષીએ સામેથી કહ્યું હતું એ લોકો ડ્રામા કરવાના છે,એટલે એ આવશે આનાથી સ્પર્શની ખુશીનો તો પાર નહતો રહ્યો,અને એતો આ વિશે ઘણું ઘણું વિચારવા લાગ્યો હતો.અને આ વાત તો સ્પર્શના અમુક ખાસ ફ્રેન્ડસ કે જે આયુષીને ઓળખતાં હતા એમના સુધી પણ પહોંચી ગઈ હતી કેમ કે સ્પર્શે આયુષીના કહેવાથી ડ્રામા માટેની ગોઠવણ વિશે જાણકારી મેળવવાની માથાકૂટ શરૂ કરી હતી,પણ એ જ દિવસે સાંજે આયુષીનો મેસેજ આવ્યો કે એ લોકો એમની કોલેજની ઈવેન્ટની તૈયારીમાં વ્યસ્ત હોવાથી ડ્રામા માટે નહીં આવે,એટલે કે ટૂંકમાં એ આ વખત પણ નથી જ આવાની,અને આશ્વાસન માટે એમ પણ કહ્યું કે “તું મારી કોલેજની એન્યુઅલ ઈવેન્ટમાં આવજે એમાં આપણે સાથે રહીશું !!” જોકે આવું આશ્વાસન સ્પર્શની તૂટેલી આશાઓ પર પદડો નાખવા જેવું જ હતું.આ રીતે બીજી એન્યુઅલ ઈવેન્ટ પણ પતી ગઈ.]